CELEX: 
Language: mt
Date: 2020-08-31 00:00:00
Title: REGOLAMENT DELEGAT TAL-KUMMISSJONI (UE) .../... li jemenda l-Artikolu 25 tar-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet fir-rigward taż-żebgħa personalizzata

IL-KUMMISSJONI
                                EWROPEA

                                                         Brussell, 31.8.2020
                                                         C(2020) 5759 final

                  REGOLAMENT DELEGAT TAL-KUMMISSJONI (UE) .../...

                                            ta’ 31.8.2020

     li jemenda l-Artikolu 25 tar-Regolament (KE) Nru 1272/2008 tal-Parlament Ewropew u
       tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet
                               fir-rigward taż-żebgħa personalizzata

                                     (Test b’rilevanza għaż-ŻEE)

MT                                                                                                   MT
 ---pagebreak---                                  MEMORANDUM TA’ SPJEGAZZJONI

     1.       KUNTEST TAL-ATT DELEGAT
     Skont l-Artikolu 45(1) tar-Regolament (KE) Nru 1272/2008, il-korpi maħtura mill-Istati
     Membri għandhom ikunu responsabbli biex jirċievu informazzjoni mill-importaturi u mill-
     utenti downstream dwar it-taħlitiet ta’ sustanzi kimiċi perikolużi li jqiegħdu fis-suq. Ir-
     Regolament tal-Kummissjoni (UE) Nru 2017/542 emenda r-Regolament (KE) Nru 1272/2008
     billi żied Anness li jarmonizza l-informazzjoni li għandha tiġi pprovduta marbuta mar-
     reazzjoni ta’ emerġenza relatata mas-saħħa (“Anness VIII”)1.
     L-Anness VIII ġie adottat f’Marzu 2017. Wara l-adozzjoni, l-Istati Membri u l-partijiet
     ikkonċernati tal-industrija talbu għal emendi tal-Anness VIII qabel id-data ta’ konformità
     tiegħu, minħabba tħassib serju ta’ prattiċità2. Il-Kummissjoni kkummissjonat studju biex
     tivvaluta l-leġittimità tat-talbiet u l-impatt fuq id-detenturi tad-dover u kkonkludiet li emenda
     tal-Anness VIII kienet tabilħaqq meħtieġa. L-emenda tikkostitwixxi t-tieni emenda għar-
     Regolament, wara l-adozzjoni tar-Regolament (UE) 2020/11, li ddiferixxiet id-data ta’
     konformità għat-taħlitiet għall-użu tal-konsumatur u mmirat lejn interpretazzjoni aktar
     allinjata tar-regoli, lejn titjib tal-koerenza interna u lejn il-mitigazzjoni ta’ wħud mill-
     konsegwenzi mhux intenzjonati li ħarġu fid-dieher biss mill-adozzjoni tar-Regolament (UE)
     2017/542 ’l hawn.
     Il-Kummissjoni issa qed tipproponi li jiżdied il-paragrafu (8) mal-Artikolu 25 kif ukoll li jiġi
     emendat l-Anness VIII tar-Regolament (KE) Nru 1272/2008 peress li fihom is-soluzzjonijiet
     biex isolvu dawk il-kwistjonijiet ta’ prattiċità.
     F’konformità mal-għoti ta’ setgħat mogħtija skont ir-Regolament (KE) Nru 1272/2008,
     emendat permezz tar-Regolament (UE) 2019/1243, u b’mod partikolari l-Artikolu 53c tiegħu,
     il-Kummissjoni għandha tadotta att delegat separat fir-rigward ta’ kull setgħa ddelegata lilha.
     Peress li s-setgħat delegati għall-emenda tal-Artikolu 25 u tal-Anness VIII huma differenti, il-
     Kummissjoni qiegħda tipproponi żewġ atti delegati separati.
     Dan l-att propost fih iż-żieda tal-paragrafu (8) lill-Artikolu 25 li jipprovdi soluzzjoni għaż-
     żebgħa personalizzata. L-att jikkostitwixxi biss parti mis-soluzzjoni, b’mod partikolari l-
     konsegwenza tal-obbligi tat-tikkettar fl-Artikolu 25 tar-Regolament (KE) Nru 1272/2008
     dwar in-nuqqas ta’ bżonn li jinħoloq UFI għaż-żebgħa personalizzata. In-nuqqas ta’ bżonn li
     jinħoloq UFI għaż-żebgħa personalizzata, li hi l-parti l-oħra tas-soluzzjoni, hu stipulat fir-
     Regolament Delegat tal-Kummissjoni (UE) YYYY/XXX [C(2020)5759].

     2.       KONSULTAZZJONIJIET QABEL L-ADOZZJONI TAL-ATT
     Skont l-Artikolu 53a(4) tar-Regolament (KE) Nru 1272/2008, l-esperti nominati minn kull
     Stat Membru ġew ikkonsultati fil-grupp ta’ esperti rilevanti CARACAL [Awtoritajiet
     Kompetenti tar-REACH u tas-CLP (E02385)] skont ir-regoli tal-Ftehim Interistituzzjonali
     dwar it-Tfassil Aħjar tal-Liġijiet tat-13 ta’ April 20163.

     1
            ĠU L 78, 23.3.2017, p. 1-12.

     2
            Pereżempju l-effetti fuq il-possibbiltà ta’ konformità tat-taħlitiet b’kompożizzjoni ta’ varjabbiltà kbira
            minħabba l-oriġini naturali tal-komponenti tagħhom; id-diffikultà li ssir taf il-kompożizzjoni eżatta tal-
            prodotti f’każijiet li jinvolvu ktajjen ta’ provvista kumplessi; u l-impatt ta’ fornituri multipli ta’
            komponenti tat-taħlita bl-istess karatteristiki tekniċi u perikli.

     3
            ĠU L 123, 12.5.2016, p. 1.

MT                                                         1                                                             MT
 ---pagebreak---      Barra minn hekk, l-inizjattiva ġiet ippubblika għal feedback tul il-perjodu bejn it-12 ta’ Mejju
     2020 u d-9 ta’ Ġunju 2020 bit-titolu “L-introduzzjoni tar-rekwiżiti tat-tikkettar għaż-żebgħa
     personalizzata rilevanti għaċ-ċentri għal kontra l-velenu” (https://ec.europa.eu/info/law/better-
     regulation/have-your-say/initiatives/12315-Amending-Regulation-EC-No-1272-2008-as-
     regards-supplemental-labelling-information-for-emergency-health-response).           Il-feedback
     pubbliku riċevut jista’ jiġi spjegat fil-qosor kif ġej.
     Il-Kummissjoni rċeviet 46 kumment minn individwi u minn organizzazzjonijiet, fil-biċċa l-
     kbira assoċjati mal-industrija tal-kimika u bbażati prinċipalment fl-Ewropa.
     B’mod aktar speċifiku, il-biċċa l-kbira tal-kummenti tressqu minn partijiet ikkonċernati
     industrijali (92 % tal-kummenti ġew jew minn kumpaniji, jew minn
     organizzazzjonijiet/assoċjazzjonijiet tan-negozju) filwaqt li l-kummenti mressqa minn
     entitajiet oħrajn ammontaw għal 8 % (4 % - ċittadini tal-UE, 2 % - NGO, 2 % - oħrajn).
     Globalment, dawk li kkummentaw laqgħu tajjeb l-att propost u ddikjaraw li sar progress kbir
     biex tiġi pprovduta soluzzjoni prattika għaż-żebgħa personalizzata.
     Il-biċċa l-kbira tal-kummenti kkonċernaw talba biex tiġi posposta l-ewwel data ta’ konformità
     tal-1 ta’ Jannar 2021 stipulata fir-Regolament Delegat tal-Kummissjoni (UE) SSSS/XXX
     [C(2020)5759]. Ir-raġunijiet mogħtija kienu l-għadd kbir ta’ taħlitiet li sostnew li kellhom
     jiġu notifikati, id-dewmien tal-adozzjoni ta’ dan l-att meta mqabbel mal-iskeda ta’ żmien
     oriġinali minħabba l-COVID-19 u l-impossibbiltà sussegwenti li dan l-att jiġi adottat qabel il-
     perjodu ta’ nuqqas ta’ trażmissjoni tal-Parlament Ewropew u tal-Kunsill tul ċertu perjodu fis-
     sajf4, it-tħassib li l-għodda neċessarji tal-IT żviluppati mill-ECHA li l-industrija għandha
     taddatta għas-sistemi tagħhom jista’ jkun li ma jitlestewx fil-ħin u t-tħassib li s-sistemi tal-IT
     tal-Istati Membri jista’ jkun li jsofru minn ksur potenzjali ta’ sigurtà jekk ma jitlestewx fil-ħin.
     Il-Kummissjoni ma għandhiex l-intenzjoni li tipposponi d-data ta’ konformità tal-1 ta’ Jannar
     2021 minħabba dawn ir-raġunijiet: L-Aġenzija Ewropea għas-Sustanzi Kimiċi (“Aġenzija”)
     diġà żviluppat u ppubblikat il-format ta’ tressiq tat-tagħrif skont il-Parti C tal-Anness VIII
     f’April 2019. Barra minn hekk, l-Aġenzija żviluppat u stabbiliet bażi ta’ datali jista’ jsir tfittix
     fiha li ilha operazzjonali minn Novembru 2019.
     Rigward il-prontezza tas-sistemi tal-IT tal-Istati Membri, it-tħejjija għall-aċċess tagħhom
     għall-bażi ta’ datali jista’ jsir tfittix fiha miexi skont il-pjan għall-Istati Membri kollha li
     għażlu li jużaw din il-bażi ta’ data tal-Aġenzija. L-Istati Membri jiksbu aċċess għall-bażi ta’
     datali jista’ jsir tfittix fiha biss jekk jissodisfaw ir-rekwiżiti kollha ta’ sigurtà u għaldaqstant
     it-tħassib rigward il-ksur tas-sigurtà hu bla bażi.
     Rigward id-dewmien ikkaġunat mill-COVID-19 u l-impossibbiltà sussegwenti li dan l-att jiġi
     adottat qabel il-perjodu ta’ nuqqas ta’ trażmissjoni tal-koleġiżlaturi tul ċertu perjodu fis-sajf,
     il-Kummissjoni stmat li dan ammonta għal madwar xahrejn u nofs. Madankollu, fil-fehma tal-
     Kummissjoni, dan ma jirrikjedix posponiment tad-data ta’ konformità.
     Il-feedback indika li għadd sinifikanti ta’ taħlitiet jeħtieġu jiġu notifikati mill-1 ta’ Jannar
     2021. Għandu jiġi kkunsidrat li l-Anness VIII jarmonizza biss il-format ta’ tressiq tat-tagħrif u
     li l-obbligi ta’ tressiq skont l-Artikolu 45 diġà huma applikabbli mid-dħul fis-seħħ tar-
     Regolament (KE) Nru 1272/2008. Ir-Regolament (UE) 2017/542 jipprevedi perjodu
     tranżitorju sal-1 ta’ Jannar 2025 għat-taħlitiet li diġà ġew notifikati skont is-sistemi nazzjonali
     eżistenti, sabiex it-taħlitiet li diġà qegħdin fuq is-suq jistgħu jibbenefikaw minnu.
     Rigward l-introduzzjoni tal-Artikolu 25(8), kien hemm kummenti li ma ġie stabbilit l-ebda
     livell limitu ta’ konċentrazzjoni għal meta l-UFIs għandhom jiġu indikati fuq l-imballaġġ taż-

     4
            ĠU L 123, 12.5.2016, p. 1.

MT                                                    2                                                     MT
 ---pagebreak---      żebgħa personalizzata fir-rigward tat-taħlitiet perikolużi li jinsabu fiha u ġie propost livell
     limitu ta’ 10 %. Il-grupp ta’ esperti kkonsultat u msemmi hawn fuq iddiskuta din il-kwistjoni
     u wasal għall-konklużjoni li jeħtieġ livell limitu ħafna aktar baxx sabiex tingħata reazzjoni
     xierqa ta’ emerġenza relatata mas-saħħa. Issa ġie introdott livell limitu ta’ konċentrazzjoni ta’
     0,1 %, li hu konsistenti mal-livell limitu għall-identifikazzjoni tal-komponenti perikolużi
     f’notifika.
     Rigward it-tieni subparagrafu tal-Artikolu 25(8) li jipprevedi l-obbligu li l-konċentrazzjoni ta’
     taħlita b’identifikatur uniku tal-formula li taqbeż il-5 % tiġi inkluża fuq it-tikketta taż-żebgħa
     personalizzata, il-partijiet ikkonċernati industrijali pproponew li dan il-livell limitu jinżdied
     għal 10 % sabiex jipproteġi l-informazzjoni kummerċjali riservata. Il-grupp ta’ esperti
     kkonsultat u msemmi hawn fuq iddiskuta din il-kwistjoni u wasal għall-konklużjoni li l-limitu
     stabbilit għandu jinżamm sabiex tingħata reazzjoni xierqa ta’ emerġenza relatata mas-saħħa,
     b’mod partikolari meta jitqies li l-biċċa l-kbira taż-żebgħa hi fformulata b’konċentrazzjoni ta’
     inqas minn 5 % għal kull komponent li jagħti l-kulur. Il-Kummissjoni hi tal-fehma li peress li
     l-abbozz tat-test diġà jippermetti li tiġi indikata firxa ta’ konċentrazzjoni minflok
     konċentrazzjoni speċifika, il-possibbiltà li ssir inġinerija inversa tal-kompożizzjoni kimika tat-
     taħlita hi mnaqqsa b’mod sinifikanti u li l-argumenti li ngħataw ma kellhomx bażi sostanzjali
     biżżejjed biex jiġġustifikaw tnaqqis akbar fil-livell tas-sikurezza.
     Suġġerimenti oħra kkonċernaw it-twessigħ tad-definizzjoni ta’ “żebgħa personalizzata” għal
     “taħlitiet tal-kuluri personalizzati” skont it-tielet subparagrafu tal-Artikolu 25(8) u skont is-
     subparagrafu (5), tat-Taqsima 2.4, tal-Parti A tal-Anness VIII sabiex it-taħlitiet tal-kuluri
     personalizzati kollha jkunu jistgħu jibbenefikaw mid-deroga. Fil-fehma tal-Kummissjoni,
     għandha ssir distinzjoni bejn it-taħlitiet bl-għan li jżidu l-kulur u t-taħlitiet li huma kkuluriti.
     It-taħlitiet kkuluriti ma jistgħux jaqgħu taħt id-definizzjoni ta’ “żebgħa”. Peress li ma ġiet
     ipprovduta l-ebda data tas-suq jew dwar l-inċidenti ta’ taħlitiet tal-kuluri personalizzati
     oħrajn, it-twessigħ tad-definizzjoni mingħajr l-ebda data li tappoġġa ma kinetx ġustifikata.
     Kien hemm kummenti oħra li ssuġġerew li titneħħa r-referenza għal “ammonti limitati” fid-
     definizzjoni taż-“żebgħa personalizzata”. Il-Kummissjoni temmen li din l-ispeċifikazzjoni hi
     meħtieġa sabiex tiddefinixxi biċ-ċar il-kunċett ta’ żebgħa personalizzata, għaliex mingħajrha
     kwantità bla limitu ta’ żebgħa personalizzata tista’ titqiegħed fuq is-suq u dan iwassal għal
     xenarju differenti ta’ riskju. Fl-istess waqt, kwalunkwe ffissar ta’ limitu speċifiku kien ikun
     arbitrarju u mhux ġustifikat meta jitqies li d-definizzjoni għandha tkun addattata għal xenarji
     ta’ każijiet differenti.
     Barra minn hekk, ġie propost li l-frażi “żebgħa u linek industrijali personalizzati” tiddaħħal
     fid-definizzjoni ta’ żebgħa personalizzata fit-tielet subparagrafu tal-Artikolu 25(8) u fis-
     subparagrafu (5) tat-Taqsima 2.4, tal-Parti A, tal-Anness VIII peress li jeżistu wkoll taħlit ta’
     tinturi jew ta’ kuluri għas-segment industrijali fil-punt ta’ bejgħ. Minħabba n-nuqqas ta’
     evidenza dwar il-bżonn ta’ deroga għal tali żebgħa u minħabba li t-talba waslet tard, il-
     Kummissjoni ma tqiesx li t-twessigħ tad-deroga hi ġustifikata. Il-kwistjonijiet relatati maż-
     żebgħa personalizzata ġew diskussi wkoll mal-grupp ta’ esperti kkonsultat u msemmi hawn
     fuq u l-biċċa l-kbira tal-esperti ppreferew li s-simplifikazzjoni ma tiġi estiża bl-ebda mod.
     Tqajmu kummenti biex tingħata aktar flessibbiltà dwar fejn l-identifikatur uniku tal-formola
     jew l-identifikaturi uniċi tal-formoli (UFI(s)) jiġi indikat jew jiġu indikati f’partijiet oħra tal-
     imballaġġ (bħal fin-naħa ta’ fuq, fuq l-għatu) minflok fit-taqsima għall-informazzjoni
     supplimentari fuq it-tikketta jew fuq l-imballaġġ li jinsab mal-elementi l-oħra tat-tikketta
     skont l-Artikolu 29(4a) jew it-Taqsima 5.3. Il-Parti A tal-Anness VIII. Il-Kummissjoni hi tal-
     fehma li d-dispożizzjonijiet attwali jippermettu għal biżżejjed flessibbiltà fir-rigward tal-post
     tal-UFI.

MT                                                    3                                                     MT
 ---pagebreak---      3.      ELEMENTI ĠURIDIĊI TAL-ATT DELEGAT
     L-att legali jemenda r-Regolament (KE) Nru 1272/2008. Il-bażi ġuridika ta’ dan l-att delegat
     huwa l-Artikolu 53(1) tar-Regolament (KE) Nru 1272/2008.

MT                                                4                                                 MT
 ---pagebreak---                      REGOLAMENT DELEGAT TAL-KUMMISSJONI (UE) .../...

                                                     ta’ 31.8.2020

     li jemenda l-Artikolu 25 tar-Regolament (KE) Nru 1272/2008 tal-Parlament Ewropew u
       tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet
                               fir-rigward taż-żebgħa personalizzata

                                            (Test b’rilevanza għaż-ŻEE)

     IL-KUMMISSJONI EWROPEA,
     Wara li kkunsidrat it-Trattat dwar il-Funzjonament tal-Unjoni Ewropea,
     Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill
     tas-16 ta’ Diċembru 2008 dwar il-klassifikazzjoni, it-tikkettar u l-imballaġġ tas-sustanzi u t-
     taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-
     Regolament (KE) Nru 1907/20065, u b’mod partikolari l-Artikolu 53(1) tiegħu,
     Billi:
     (1)      Ir-Regolament (KE) Nru 1272/2008 ġie emendat bir-Regolament tal-Kummissjoni
              (UE) 2017/5426 biex jiżdiedu ċerti rekwiżiti għat-tressiq ta’ informazzjoni fir-rigward
              tar-reazzjoni ta’ emerġenza relatata mas-saħħa u għall-inklużjoni ta’ “identifikatur
              uniku tal-formula” (UFI) fl-informazzjoni supplimentari pprovduta fuq it-tikketta ta’
              taħlita perikoluża. L-importaturi u l-utenti downstream huma meħtieġa jibdew
              jikkonformaw mar-rekwiżiti fi stadji, skont sensiela ta’ dati ta’ konformità li
              jiddependu mill-użu li għalih it-taħlita titqiegħed fis-suq.
     (2)      Is-settur taż-żebgħa qajjem tħassib speċifiku rigward il-prattiċità tar-rekwiżiti tar-
              reazzjoni ta’ emerġenza relatata mas-saħħa f’każ ta’ żebgħa fformulata f’ammonti
              limitati fuq bażi mfassla apposta għal konsumatur individwali jew għal utent
              professjonali fil-punt tal-bejgħ. Sabiex tiġi ssodisfata d-domanda tal-klijent għal-lwien
              tassew speċifiċi taż-żebgħa, il-formulaturi jistgħu jintalbu jifformulaw u jipprovdu
              żebgħa b’għadd kważi mingħajr limitu ta’ kompożizzjonijiet differenti. Il-konformità
              mar-rekwiżiti ta’ reazzjoni ta’ emerġenza relatata mas-saħħa għalhekk tkun teħtieġ li l-
              formulaturi jew iressqu l-informazzjoni u joħolqu UFIs minn qabel għal għadd tassew
              kbir ta’ żebgħa għall-kombinazzjonijiet kollha possibbli ta’ kuluri, li ħafna minnhom
              qatt ma jistgħu jiġu fornuti fir-realtà, jew inkella li tiġi posposta kull provvista fil-punt
              tal-bejgħ sakemm titressaq l-informazzjoni u jinħoloq l-UFI. Kwalunkwe approċċ ikun
              ifisser piż sproporzjonat fuq l-industrija taż-żebgħa personalizzata.
     (3)      Sabiex jiġi evitat piż amministrattiv sproporzjonat, b’mod partikolari għall-intrapriżi
              żgħar u ta’ daqs medju, għaż-żebgħa personalizzata, ir-rekwiżiti se jiġu emendati bir-
              Regolament Delegat tal-Kummissjoni (UE) YYYY/XXX [Uffiċċju tal-
              Pubblikazzjonijiet: jekk jogħġbok daħħal referenza għar-Regolament Delegat tal-

     5
              ĠU L 353, 31.12.2008, p. 1.
     6
              Ir-Regolament tal-Kummissjoni (UE) 2017/542 tat-22 ta’ Marzu 2017 li jemenda r-Regolament (KE)
              Nru 1272/2008 tal-Parlament Ewropew u tal-Kunsill dwar il-klassifikazzjoni, it-tikkettar u l-imballaġġ
              tas-sustanzi u t-taħlitiet billi jżid Anness dwar l-informazzjoni armonizzata relatata mar-reazzjoni ta’
              emerġenza relatata mas-saħħa (ĠU L 78, 23.3.2017, p. 1).

MT                                                          5                                                            MT
 ---pagebreak---             Kummissjoni...li jemenda r-Regolament (KE) Nru 1272/2008 tal-Parlament Ewropew
            u tal-Kunsill dwar il-klassifikazzjoni, it-tikkettar u l-imballaġġ tas-sustanzi u t-taħlitiet
            sabiex itejjeb it-tħaddim tar-rekwiżiti ta’ informazzjoni marbuta mar-rispons ta’
            emerġenza għas-saħħa, C(2020)5759] sabiex tiġi prevista l-possibbiltà li tiġi eżentata
            żebgħa personalizzata mill-obbligi ta’ notifika fl-Anness VIII tar-Regolament (KE)
            Nru 1272/2008 kif ukoll mill-obbligu f’dan l-Anness li jinħoloq UFI. Madankollu,
            f’dak il-każ, sabiex iċ-ċentri għal kontra l-velenu jkunu jistgħu jifformulaw reazzjoni
            ta’ emerġenza relatata mas-saħħa xierqa, it-taħlitiet individwali li jinsabu f’żebgħa
            personalizzata għandhom jibqgħu soġġetti għar-rekwiżiti kollha tal-Anness VIII.
     (4)    Fid-dawl ta’ dan, jixraq li l-Artikolu 25 tar-Regolament (KE) Nru 1272/2008 jiġi
            emendat sabiex tiġi stabbilita regola għaż-żebgħa personalizzata, li għaliha ma ġiet
            notifikata l-ebda informazzjoni u fejn l-ebda UFI korrispondenti ma nħoloq, li teħtieġ
            li l-UFIs tat-taħlitiet kollha li jinsabu fiż-żebgħa personalizzata jiġu indikati fit-tikketta
            taż-żebgħa personalizzata. Barra minn hekk, jekk il-konċentrazzjoni ta’ taħlita b’UFI li
            tinsab fiż-żebgħa personalizzata taqbeż il-5 %, jenħtieġ li l-konċentrazzjoni tiġi
            inkluża fl-informazzjoni supplimentari indikata fit-tikketta taż-żebgħa personalizzata,
            peress li t-taħlitiet f’żebgħa ta’ tali konċentrazzjoni jaf ikunu aktar rilevanti għar-
            reazzjoni ta’ emerġenza relatata mas-saħħa.
     (5)    Meta jitqies li d-data ta’ konformità għat-taħlitiet għall-użu mill-konsumatur u għall-
            użu professjonali tal-1 ta’ Jannar 2021 stabbilita fl-Anness VIII tar-Regolament (KE)
            Nru 1272/2008 qiegħda toqrob, u li dan ir-Regolament jippermetti lis-setturi kollha li
            jikkonformaw ma’ dak l-Anness, dan ir-Regolament għandu jidħol fis-seħħ mill-aktar
            fis possibbli.
     (6)    Għaldaqstant, jenħtieġ li r-Regolament (KE) Nru 1272/2008 jiġi emendat skont dan,
     ADOTTAT DAN IR-REGOLAMENT:

                                                 Artikolu 1
     Fl-Artikolu 25 tar-Regolament (KE) Nru 1272/2008, jiżdied il-paragrafu li ġej:
             “8. Fil-każ ta’ żebgħa personalizzata li għaliha ma saret l-ebda tressiq f’konformità
             mal-Anness VIII u fejn ma nħoloq l-ebda identifikatur uniku tal-formula, l-
             identifikaturi uniċi tal-formula tat-taħlitiet kollha li jinsabu fiż-żebgħa personalizzata
             f’konċentrazzjoni li ma taqbiżx il-0.1 % li huma stess soġġetti għal notifika skont l-
             Artikolu 45 għandhom jiġu inklużi fl-informazzjoni supplimentari fuq it-tikketta taż-
             żebgħa personalizzata, għandhom ikunu fl-istess post u jiġu elenkati f’ordni
             dixxendenti tal-konċentrazzjoni tat-taħlitiet fiż-żebgħa personalizzata, f’konformità
             mad-dispożizzjonijiet tat-taqsima 5 tal-Parti A tal-Anness VIII.
             Għal każ li jaqa’ fl-ewwel subparagrafu, meta il-konċentrazzjoni ta’ taħlita,
             b’identifikatur uniku tal-formula fiż-żebgħa personalizzata, taqbeż il-5 %, il-
             konċentrazzjoni ta’ dik it-taħlita għandha tiġi inkluża wkoll fl-informazzjoni
             supplimentari fuq it-tikketta taż-żebgħa personalizzata ħdejn l-identifikatur uniku tal-
             formula tagħha, f’konformità mat-taqsima 3.4. tal-Parti B tal-Anness VIII.
             Għall-iskopijiet ta’ dan il-paragrafu, “żebgħa personalizzata” tfisser żebgħa li tiġi
             fformulata f’ammonti limitati fuq bażi mfassla apposta għal konsumatur individwali
             jew għal utent professjonali fil-punt tal-bejgħ permezz ta’ għoti ta’ kulur jew taħlita
             ta’ kulur.”

MT                                                    6                                                      MT
 ---pagebreak---                                              Artikolu 2
     Dan ir-Regolament għandu jidħol fil-jum ta’ wara dak tal-pubblikazzjoni tiegħu f’Il-Ġurnal
     Uffiċjali tal-Unjoni Ewropea.

     Dan ir-Regolament għandu jorbot fl-intier tiegħu u japplika direttament fl-Istati Membri
     kollha.
     Magħmul fi Brussell, 31.8.2020

                                               Għall-Kummissjoni
                                               Il-President
                                               Ursula VON DER LEYEN

MT                                               7                                                MT